Iktatószám: HIV/4942-1/2018.

Napirend sorszáma:

**Előterjesztés**

**Hévíz Város Önkormányzat Képviselő-testülete**

**2018. május 30-ai ülésére**

**Tárgy:** A 2018. évi nyári szünidei gyermekétkeztetés biztosítása a rendszeres gyermekvédelmi kedvezményre jogosult gyermekek részére

**Az előterjesztő:** Papp Gábor polgármester

**Készítette:**  Fábiánné Hoffman Márta hatósági osztályvezető

**Megtárgyalta:** Oktatási, Kulturális és Sport Bizottság

Jogi- Ügyrendi, Szociális Bizottság

**Törvényességi szempontból ellenőrizte:** dr. Tüske Róbert jegyző

Papp Gábor

polgármester

**1.**

**Tárgy és tényállás ismertetése**

**Tisztelt Képviselő-testület!**

Hévíz Város Önkormányzata 2016. óta ingyenesen biztosítja a nyári szünetben a rendszeres gyermekvédelmi kedvezményben részesülő gyermekeknek a munkanapokon történő déli meleg főétkezését.

A gyermekek védelméről és a gyámügyi igazgatásról szóló 1997. évi XXXI. törvény (a továbbiakban Gyvt.) 21/C. §-a értelmében a települési önkormányzat a szünidei gyermekétkeztetés keretében a **szülő, törvényes képviselő kérelmére a déli meleg főétkezést**

*„a)* a **hátrányos helyzetű gyermek** és a **rendszeres gyermekvédelmi kedvezményben részesülő, halmozottan hátrányos helyzetű gyermek részére ingyenesen biztosítja**, és

*b)* az *a)* pontban foglalt gyermekeken kívül további gyermekek, így különösen a **rendszeres gyermekvédelmi kedvezményre jogosult gyermekek részére ingyenesen biztosíthatja.**

A Gyvt. értelmében kizárólag a hátrányos helyzetű gyermek és a rendszeres gyermekvédelmi kedvezményben részesülő, halmozottan hátrányos helyzetű gyermek részére biztosítja a központi költségvetés az étkezés fedezetét.

Hévíz városban 2018. évben 5 gyermek (3 család) rendszeres gyermekvédelmi kedvezményben részesülő hátrányos helyzetű gyermek van, halmozottan hátrányos helyzetű gyermek nincs településünkön. A rendszeres gyermekvédelmi kedvezményre jogosultak száma jelenleg 15 fő, akik részére a települési önkormányzat döntése és saját költségvetése terhére biztosítható az ingyenes étkezés.

A Képviselő-testület 162/2017. (V. 25.) számú határozata alapján 2017. évben a nyári szünetben ingyenesen biztosította a hévízi lakóhelyű, vagy az életvitelszerűen Hévízen lakó és bejelentett tartózkodási helyű rendszeres gyermekvédelmi kedvezményre jogosult gyermek részére a déli meleg főétkezést, amennyiben azt a szülő vagy törvényes képviselő írásban kérelmezte. Az ingyenesen biztosított déli meleg főétkezés időtartamát, a kedvezményre jogosultak teljes körére vonatkozóan, 50 munkanapban került meghatározásra. Az étkezést 11 fő vette igénybe, a főétkezések költsége 139 000 Ft volt.

A Gyvt. 21/C. § (2) bekezdése alapján a települési önkormányzat a szünidei gyermekétkeztetést az (1) bekezdés *a)* pontja szerinti esetben

*a)* a bölcsődei ellátásban, óvodai nevelésben részesülő gyermekek számára a bölcsődei ellátást nyújtó intézmény és az óvoda zárva tartásának időtartama alatt valamennyi munkanapon,

*b)* az *a)* pont alá nem tartozó gyermekek számára

*ba)* a nyári szünetben legalább 43 munkanapon, legfeljebb a nyári szünet időtartamára eső valamennyi munkanapon,

*bb)* az őszi, téli és tavaszi szünetben a tanév rendjéhez igazodóan szünetenként az adott tanítási szünet időtartamára eső valamennyi munkanapon köteles megszervezni, és ennek keretén belül a szülő, törvényes képviselő kérelmének megfelelő időtartamban az adott gyermek részére biztosítani.”

Kötelező feladat a települési önkormányzatoknak a gyermekvédelmi kedvezményben részesülő hátrányos és halmozottan hátrányos helyzetű gyermekeknek a szünidei (őszi, téli, tavaszi tanítási szünet, valamint nyári tanítási szünet időtartalma alatti a - Gyvt-ben meghatározottak szerinti -) gyermekétkeztetése, mint szociális helyzetük alapján járó természetbeni ellátása.

A bölcsődei ellátásban és az óvodai nevelésben részesülő a hátrányos helyzetű gyermek és a rendszeres gyermekvédelmi kedvezményben részesülő, halmozottan hátrányos helyzet gyermek számára az ellátást nyújtó intézmény zárva tartásának időtartama alatt is valamennyi munkanapon köteles a déli meleg étkezést a települési önkormányzat biztosítani, a szülő törvényes képviselő kérelmére. Ezen gyermekeken kívül a hátrányos és a halmozottan hátrányos helyzetű gyermekvédelmi kedvezményben részesülő gyermekeknek a nyári szünetben legalább 43 munkanapon, legfeljebb a nyári szünet időtartamára eső valamennyi munkanapon köteles megszervezni és kérelem esetén biztosítani.

# A rendelet hatályba lépése óta folyamatosan biztosítottuk a szülő/törvényes képviselő kérelmére a rászoruló gyermekek munkanapokon történő déli meleg főétkezését, a személyes gondoskodást nyújtó gyermekjóléti alapellátások és gyermekvédelmi szakellátások térítési díjáról és az igénylésükhöz felhasználható bizonyítékokról 328/2011. (XII. 29.) Korm. rendeletben foglaltak szerint.

E célra kötött felhasználású támogatás illeti meg az önkormányzatot a központi költségvetésből a törvényben meghatározott rászoruló gyermek intézményen kívüli szünidei étkeztetésének egyes kiadásaihoz.

A Gyvt. 21/C. § (1) bekezdés *b)* pontja alapján a települési önkormányzatnak lehetősége van arra, hogy a gyermekvédelmi kedvezményben részesülő, de nem hátrányos helyzetű, illetve nem halmozottan hátrányos gyermek részére is biztosítsa a nyári szünidei gyermekétkezetését legalább 43 munkanapon.

Az elmúlt évek tapasztalatai azt mutatják, hogy több szülőknek segítséget jelentett az ingyenes nyári szünidei gyermekétkezés, és azt kérelmezték gyermekük számára.

Elmondhatjuk, hogy városunkban a rendszeres gyermekvédelmi kedvezményben részesülők száma az elmúlt év hasonló időszakát figyelembe véve csökkent 25 főről 15 főre, ezért javaslom, hogy a korábbi 50 nap helyett a teljes nyári szünet időtartamára biztosítsa a Tisztelt Képviselő-testület kérelem esetén a gyermekvédelmi kedvezményben részesülők számára az ingyenes étkeztetést.

Az igénybevevők számát 15 főre becsülve 2018. június 18. napjától – 2018. augusztus 31. napjáig, 54 munkanap biztosításával a 810 adag főétkezés költsége (255 Ft/adag általános iskolást számolva) 206.550 Ft.

Hévíz város 2018. évi költségvetésben a - nyári szünidei étkezés nem kötelező feladatra - 400 ezer forint saját pénzeszköz került elkülönítésre, amely összeg az előterjesztés szerinti 50 munkanap déli főétkezés összegét, illetve a támogatott étkezés teljes összegét fedezi.

A fentiek figyelembe vételével kérem a Képviselőtestületet, hogy ez évben is tegye lehetővé, hogy 2018. június 18. napjától – 2018. augusztus 31. napjával bezárólag, 54 munkanapon keresztül ingyen kaphassanak napi egyszer meleg ebédet, akik rendszeres gyermekvédelmi kedvezményben részesülnek, de nem minősülnek hátrányos illetve halmozottan hátrányos helyzetűnek. A nyári szünidei étkezés költségének fedezetét a 2018. évi költségvetési rendelet biztosítja.

**Tisztelt Képviselő-testület!**

Kérem az előterjesztés megvitatását, a határozati javaslatok elfogadását. A döntésekhez egyszerű többség szükséges.

**1.**

**Határozati javaslat**

1. Hévíz Város Önkormányzat Képviselő-testülete a nyári szünetben ingyenesen biztosítja a hévízi lakóhelyű, vagy az életvitelszerűen a bejelentett hévízi tartózkodási helyén lakó rendszeres gyermekvédelmi kedvezményre jogosult gyermek részére a déli meleg főétkezést, amennyiben azt a szülő vagy törvényes képviselő írásban kérelmezi.

A Képviselő-testület az ingyenesen biztosított déli meleg főétkezés időtartamát, a kedvezményre jogosultak teljes körére vonatkozóan, 54 munkanapban határozza meg, amely 2018. június 18. napjától 2018. augusztus 31. napjáig szól.

Felelős: Papp Gábor polgármester

Határidő: 2018. június 15.

**3.**

**Bizottsági állásfoglalás**

**4.**

**Mellékletek**

**5.**

**Felülvizsgálatok - egyeztetések**

|  |  |  |  |
| --- | --- | --- | --- |
| **Polgármesteri Hivatal** | | | |
| **név** | **beosztás/feladat** | **aláírás** | **megjegyzés** |
| **Fábiánné Hoffman Márta** | **Hatósági osztályvezető** |  |  |
| **Szintén László** | **Közgazdasági osztályvezető/pénzügyi ellenőrzés** |  |  |
| **dr. Tüske Róbert** | **jegyző/**  **törvényességi felülvizsgálat** |  |  |

|  |  |  |  |
| --- | --- | --- | --- |
| **Külsős partner** | | | |
| **név** | **beosztás** | **aláírás** | **megjegyzés** |
|  |  |  |  |
|  |  |  |  |